Miren Iza

Miren Iza (Hondarribia, 1979) gipuzkoar abeslaria da. 2000ko hamarkadatik Electrobikinis eta Tulsa taldeetan parte hartu du, eta bere kabuz ere aritu da. Egun Madrilen bizi da eta bertatik ontzen du bere musika egitasmoa.

Ibilbidea

Hastapenak 
Miren Izaren musika-ibilbideko lehen taldea riot grrrl talde bat izan zen, punk-rocka eta surfa nahasten zituena: Electrobikinis. Neskek osatutako talde bat zen, eta ingelesez abesten zuten. 2002an banandu zen taldea.

Banandu ondoren, bere kabuz gaztelaniaz konposatzen hasi zen, besteak beste, honako artista hauen eraginarekin: Nick Cave, Neil Young eta Bob Dylan, ingelesez, edo Nacho Vegas eta Christina Rosenvinge, gaztelaniaz.​ Alfredo Niharra gitarra-jotzailearen laguntzaz, areto txikietan hasi zen errepertorio berriko abestiak jotzen.

Tulsa 
Niharra, Miguel Guzmán (gitarrak), Alberto Rodrigo (baxua) eta Gabriel Marijuanekin (bateria)  Tulsa taldea sortu zuten 2002an. Tulsa Country Byrds-en abestia -haiena ez bada ere- dago izenaren oinarrian, dioenez "une horretan izenean inplizituak zeuden erreferentziekin identifikatzen" ziren.

2006an, Tulsa diskoa argitaratu zuen, eta, hurrengo urtean, 2007an, Sólo me has rozado. Disko horrekin arrakasta nabaria lortu zuten, eta 2007ko Grammy Latinoetarako eta MTV European Music Awards sarietarako izendapenak jaso zituen.

2010ean, Espera la pálida diskoa argitaratu zuten, eta kritika onak jaso zituen. Karlos Osinaga Txapek ekoitzi zuen, eta Anariren kolaborazio bat dago bertan. Hortik urtebetera, Miren Izak komunikatu batean adierazi zuen taldeak atseden mugagabe bat hartuko zuela arrazoi pertsonalengatik, agertokietara itzultzeko datarik eman gabe. Hain zuzen, New Yorkera joan zen lanera, psikiatrian jardutera. Nolanahi ere, taldeak jardunean jarraitu zuen Estatu Batuetan, birak eginez eta abesti berriak ekoitziz.

2013an, Ignonauta film laburra argitaratu zuen; Raúl Santos errealizadoreak zuzendu zuen, eta Miren Iza da protagonista. Tulsaren argitaratu gabeko hiru abestiren ingurukoa da lana: Bórrame del mapa, Verano averno eta El baile abestiak, Subterfuge Recordsek ekoitziak.

2015eko urtarrilean, La calma chicha (Gran Derby Records) diskoa aurkeztu zuen taldeak. Disko honetako soinua berritzailea da, eta letrak ohiko ildokoak dira. Diskoa Madrilen grabatu zen, eta Carasueñok, Charlie Bautistak eta Mirenek berak ekoitzia da. Sintetizatzaileak eta erritmo kutxak erabilita grabatutako atmosferak nabarmentzen dira, eta Mirenen ahots gozo eta lazgarriarekin jantzita daude abestiak.

2017an, Centauros (I*M Records) diskoa argitaratu zuen.

2019an, Tres venenos single digitala argitaratu zuen, eta, 2020ko maiatzean, Yo nací así abestia eta bideoklipa argitaratu zituen.

Kolaborazioak 
Txinaurriak. Mikel Laboari ikasitako kantuak (Bidehuts, 2010) diskoan, abesti bat grabatu zuen Hotel taldearekin: Nao es tu, faculdade de sentir.

Erreferentziak 

Hondarribiarrak
Gipuzkoako abeslariak
Gaztelaniazko abeslariak
Euskal Herriko psikologoak
Emakume psikologoak